Aviz prospectiv al Comitetului Regiunilor privind „Factorii de succes ai strategiilor de restructurare locale și regionale”

(2007/C 305/07)

COMITETUL REGIUNILOR FORMULEAZĂ URMĂTOARELE RECOMANDĂRI

Recomandări politice

COMITETUL REGIUNILOR

Contextul socio-economic și politic al avizului

Concluzii

Recomandările Comitetului Regiunilor

ANEXA I

Scurtă prezentare a exemplelor de restructurare din orașe și regiuni

Ceea ce inițial părea a fi o criză trecătoare de adaptare în anii '70-'80 s-a dovedit a fi o problemă recurentă a vieții economico-sociale a Europei moderne. Aceasta a luat forma unei adaptări permanente a întreprinderilor și a mediului lor la cerințele în schimbare ale pieței, cu alte cuvinte a apărut un proces permanent de restructurare. În sensul avizului elaborat la solicitarea Comisiei Europene privind procesele de restructurare în regiunile și orașele Uniunii Europene, au fost analizate informațiile privind derularea acestor procese care au fost comunicate Comitetului, împreună cu alte date care se regăseau într-o serie de documente. Concluziile și recomandările au fost incluse în aviz.

Scoția (Regatul Unit) — un exemplu de concurență puternică pe piața mondială

În perioada 2002-2006, numărul angajaților din industrie a scăzut de la 276 000 la 227 000, iar producția totală destinată exportului a scăzut cu 36 %. Majoritatea întreprinderilor și-au mutat producția în noile state membre ale UE sau în India și China. Cadrul actual de dezvoltare economică în Scoția (Framework for Economic Development in Scotland — FEDS) își propune să asigure productivitatea și competitivitatea pe piața mondială. Programul PACE (Partnership Action for Continued Employment — Acțiunea de parteneriat pentru ocuparea continuă a forței de muncă) instituit de autoritățile scoțiene a făcut posibilă o inițiativă prin intermediul căreia fiecare entitate din sectorul public și privat poate combate activ disponibilizările în masă. Restructurarea a afectat considerabil piața forței de muncă din Scoția, mai ales în sectorul industrial. Cu toate acestea, creșterea gradului de ocupare a forței de muncă în sectorul serviciilor și în sectorul de afaceri a permis Scoției să aibă una din cele mai ridicate rate de ocupare a forței de muncă din Uniunea Europeană, iar rata șomajului s-a situat la cel mai scăzut nivel din ultimii 30 de ani. În plus, economia scoțiană profită de avantajele procesului de globalizare. Băncile scoțiene și-au extins activitatea în străinătate, ceea ce le-a consolidat poziția printre concurenți.

Țara Bascilor (Spania) — restructurarea unei regiuni și a orașelor sale

Industria locală, organizată în jurul construcțiilor navale, industriei siderurgice și industriei grele, a intrat în declin în anii '80. Guvernul basc, patronatul și sindicatele au hotărât restructurarea și modernizarea sectoarelor industriale. Au rezultat nouă grupuri economice (clusters), care împreună reprezentau 45 % din PIB-ul Țării Bascilor. Acestea au rămas până în prezent forța motrice a economiei. La 20 de ani de la demararea acestui proces, PIB-ul Țării Bascilor se situează pe locul al treilea în Europa, după regiuni din țări precum Luxemburg și Irlanda. Rata șomajului, care era de 25 % în 1990, se situează astăzi la 4,5 %. O mare parte a capitalului este investit în inovare, 66 % din acesta provenind din fonduri private (media în Spania este de 48 %, iar la nivelul UE este de 54 %). Procesul de restructurare s-a derulat în paralel cu revigorarea orașelor din regiune, inclusiv a capitalei, Bilbao. Cultura și identitatea locală au jucat un rol important în acest proces, deoarece au contribuit la obținerea unei largi adeziuni populare la acest proces.

Creta (Grecia) — de la agricultură la servicii turistice

Restructurarea din Creta, finanțată din fonduri naționale și comunitare, se sprijină pe colaborarea dintre întreprinderi și institutele de cercetare (Universitatea din Creta, Centrul de cercetare Heraklion). Scopul acestui demers a fost asigurarea tranziției populației de la activitățile agricole la domeniul prestărilor de servicii. Acest obiectiv a fost doar parțial atins, principalul motiv fiind structura verticală, „de sus în jos” a acțiunii.Acest fapt a dus la consolidarea și mai mult a centrelor deja puternice, marginalizând astfel zonele periferice din interiorul insulei, ceea ce a sporit decalajul dintre subregiuni și nu a contribuit deloc la creșterea competitivității.

Tavira (Portugalia)

Restructurarea s-a bazat pe pe revitalizare, conducând la dezvoltarea serviciilor turistice și la creșterea investițiilor din acest sector, care au ajutat la finanțarea conservării patrimoniului istoric și arhitectural al regiunii, care, la rândul său, a condus la creșterea numărului de turiști și de investiții private. Acest proces a fost finanțat din fondurile programelor PITER, URBCOM, INTERREG și ProAlgarve.

Landurile austriece

Procesul de restructurare se concentrează pe trecerea de la o economie monosectorială la o structură industrială diversificată, bazată pe proiecte de cercetare și dezvoltare, precum și pe trecerea la sectorul turismului și la servicii legate de sectorul afacerilor. Acest proces va fi sprijinit intens prin îmbunătățirea permanentă a ofertelor de formare și educare profesională.

Porto (Portugalia)

Procesul de restructurare a demarat recent, în urma relocării unui număr de instituții administrative și economice din acest oraș în capitală, precum și în urma scăderii ratei natalității și a declinului comerțului tradițional cu amănuntul în favoarea hipermarketurilor. Scopul procesului de restructurare este revitalizarea centrului orașului, dezvoltarea serviciilor culturale și dinamizarea ofertei imobiliare. În 2004, a fost lansată inițiativa PortoVivo, care are ca obiectiv atragerea investițiilor private în oraș. Acest proiect vast de restructurare și revitalizare a fost conceput pentru o perioadă de 20 de ani. În această perioadă, este prevăzută renovarea a peste 5 000 de clădiri, ceea ce va contribui la salvarea patrimoniului istoric și cultural valoros și la dezvoltarea sectorului serviciilor, creându-se astfel noi locuri de muncă.

Liberec (Republica Cehă)

Procesul de restructurare generat de schimbarea regimului politic își propune să aducă economia la standardele UE. Fondurile necesare acestui proces provin în mare parte de la bugetul de stat și de la bugetul regional, dar și din fonduri comunitare. Restructurarea sprijină sectorul IMM-urilor și crearea de parteneriate public-private. Principalele probleme sunt îndatorarea și situația finanțelor publice.

Wrocław (Polonia)

Ultimii 17 ani au adus schimbări atât în viața economică, cât și în aspectul exterior al orașului. Revitalizarea centrului orașului și a altor cartiere ale acestuia a atras mulți investitori privați. S-au deschis noi hoteluri și restaurante. Datorită politicii deschise a autorităților municipale, colaborării cu orașele partenere, autoritățile regionale și guvernul de la centru, precum și datorită cooperării între oraș și comunitățile învecinate, în jurul orașului Wrocław au apărut o serie de noi sectoare de activitate. A fost înființat parcul tehnologic Wrocław, iar centrele industriale și de învățământ din oraș au lansat numeroase inițiative în domeniul cercetării și dezvoltării. În această perioadă, rata șomajului a scăzut de la 18 % la 6 %. Un neajuns este creșterea prețurilor în oraș, de exemplu în domeniul imobiliar unde acestea au crescut cu 400 %.